《吴子副送性之诗有老子只堪持蟹螯之句因寄之》
宋代·释德洪

秋来残暑犹顽赖，推挤不去吁可怪。哦君妙语齿颊清，冰壶照人吐精彩。

绝知此公风味高，想见尊前持蟹螯。说禅不用朱藤杖，看月却披宫锦袍。

大藩衣冠蔚城市，君所过从天下士。忘怀一笑饯年华，醉里千篇是生计。

相知何必盖须倾，此语荒唐却甚真。人生怀抱要磊落，他年相逢是故人。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。